
A Páros Kereskedési Stratégia Kockázatelemzése Kvantitatív Módszerekkel

Az algoritmikus kereskedés dinamikusan fejlődött az elmúlt évtizedekben, ami új kockázatkezelési módszerek megjelenéséhez vezethet, amelyet felgyorsíthat a mesterséges intelligencia terjedése. A szakirodalom azonban az algoritmikus kereskedés tőzsdei adatokon alapuló megtérülésére összpontosít, míg nem áll a figyelem középpontjában a valós adatokat tükröző szimulált környezetben történő kockázatelemzés fontossága.

A szakirodalom e hiányosságának pótlására ez a kutatás egy szcenárió kockázatelemzési keretrendszert épít fel az algoritmikus kereskedési stratégiák egyik típusára, a páros kereskedési stratégiákra. 15 részvény kerül szimulálásra, olyan pénzügy-matematikai módszereket alkalmazva, amelyek kombinálják a részvényárak geometriai Brown-mozgását az Ornstein-Uhlenbeck-folyamattal a részvényárfolyamok közötti átlaghoz visszahúzó különbségek szimulálásához.

A kutatás az egyszerű távolság, az Engle-Granger kointegrációs és a Johansen kointegrációs módszerekre korlátozódik, melyek gyakran a szakirodalom fókuszában vannak. A nyitó és záró pozíciók végrehajtása előre meghatározott paraméterek alapján történik a szakirodalom alapján. Mindhárom stratégia évesített hozamok és kockázati mérőszámok alapján kerül értékelésre, beleértve a kockáztatott értéket és a Calmar-arányt. A teljesítmények négy stressz szcenárió mellett is értékelésre kerülnek: alacsonyabb kointegráció, a kointegráció elvesztése, alacsonyabb hozam a pár egyik részvényében és magasabb részvénypár különbségfolyamat volatilitás. Az eredmények Monte Carlo-szimulációkkal kerülnek értékelésre különböző megbízhatósági szinteken.

Az eredmények szerint a három stratégia között csak csekély hozam- és kockázati teljesítménykülönbségek vannak az alap- és a stressz szcenáriók esetében, ami elutasítja az 1. hipotézist, mi szerint az egyszerű távolsági módszer rosszabbul teljesítene. Mind a négy stressz szcenárió negatívan hat a kereskedési stratégiák teljesítménymutatóira, ami megerősíti a 2. hipotézist. A kointegráció elvesztésének van a legnagyobb hatása a nyereségességre és a kockázati mérőszámokra, ami megerősíti a 3. hipotézist. Az eredmények alapján az algoritmikus kereskedők a bemutatott keretrendszert felhasználhatják a kockázatok értékelésére és kommunikálására a befektetők, a szabályozók és más érdekelt felek felé, hogy bizalmat szerezzenek. A kockázatkezelési keretrendszer bevezetése az algoritmikus kereskedési stratégiákban kezelt vagyon mértékének növekedéséhez vezethet.



